Vierde ‘profeet’ vas oor bedrogArgieffoto. ŉ Vierde verdagte, wat vermoedelik deel is van ŉ sindikaat wat aanvoer hulle is profete en inwoners in die Noord-Kaap uit meer as R1,4 miljoen bedrieg het, is in hegtenis geneem. “ŉ 26-jarige uitlander wat met die sindikaat verbind word, is in hegtenis geneem,” het Nomthandazo Mnisi, woordvoerder van die direktoraat vir prioriteitsmisdaadondersoeke (die Valke), gesê. Drie uitlanders is in Oktober 2019 in Kimberley in hegtenis geneem op aanklag van bedrog. Hulle is vrygelaat op borgtog van R20 000 elk. “Die verdagtes het hulself as profete voorgedoen wat lede van die gemeenskap kon bystaan met finansiële en gesondheidsverwante probleme. Persone is aangeraai om hul werk te bedank en al hul pensioengeld te bring sodat dit in miljoene rande omskep kan word,” het Mnisi verduidelik. Sy het gesê die niksvermoedende slagoffers het ongeveer R1,4 miljoen verloor. Die verdagte sal na verwagting Donderdag in die Kimberley-landdroshof verskyn. Mnisi het gesê nog inhegtenisnemings word verwag.